અગ્નિમાં ઘી હોમવાથી (ગીતાની ભાષામાં કહીએ તો, હવિષા કૃષ્ણવર્ત્મેવ) જેમ તે વધુ ભડકે છે તેમ લક્ઝરીઝને કે કૉમ્ફર્ટ‌્સને નેસેસિટીઝ માનવાથી મધ્યમ વર્ગનું જીવન વધુ ભડકે છે. સુખ નામના ધારી લીધેલા ટાપુ ઉપર પહોંચવા માટે મધ્યમ વર્ગે પાણીમાં તરાપા ઉતાર્યાં છે. હિન્દી સિનેમાની પલાયનવાદી (એસ્કેપિસ્ટ) સૃષ્ટિની જેમ સુખ નામનો આ ટાપુ મૃગજળ જેવો છે. વાસનાઓ, કામનાઓ કહેવાતાં સુખોના કહેવાતા ભોગવટાઓ પછી મધ્યમ વર્ગના આ માનવીઓની તૃષ્ણા કે ઝંખના છિપાતી નથી. ઔર બહેકે છે. આમાંથી સદા તડપતા, સદા હતાશ રહેતા, સદા તરસ્યા સમાજનું નવું કલ્ચર નિર્માણ થયું છે. મલ્ટિનેશનલોની ટીવી પરની જાહેરખબરો આવા અધકચરા લોકોને બહેકાવે છે.